

**CRNA GORA**

**MINISTARSTVO PRAVDE**

**IZVJEŠTAJ**

**O PRIMJENI INSTITUTA**

**„LICE ZA PODRŠKU DJETETU U POSTUPCIMA U VEZI SA PORODIČNIM ODNOSIMA“**

**(NOVEMBAR 2022 – NOVEMBAR 2023.)**

**Podgorica, decembar 2023. godine**

**UVOD**

Institut „Lice za podršku djetetu u postupcima u vezi sa porodičnim odnosima“ (u daljem tekstu: Lice za podršku) uveden je u pravni sistem Crne Gore Zakonom o izmjenama i dopunama Porodičnog zakona („Službeni list CG“, broj 53/16), sa ciljem pružanja stručne pomoći i podrške djetetu u sudskim postupcima u vezi sa porodičnim odnosima.

Imajući u vidu poseban značaj i ulogu instituta Lice za podršku, Akcionim planom za implementaciju Strategije reforme pravosuđa 2021 – 2022 (mjera 2.3.3.) i Programom rada Ministarstva pravde za IV kvartal 2023. godine, predviđeno je praćenje njegove praktične primjene kroz izradu godišnjeg Izvještaja o primjeni instituta „Lice za podršku djetetu u postupcima u vezi sa porodičnim odnosima“.

Izvještaj se zasniva na podacima pribavljenim od osnovnih sudova, Centra za obuku u sudstvu i državnom tužilaštvu, podacima i informacijama pribavljenim od lica za podršku, sudija i advokata.

**I NORMATIVNI OKVIR**

Ustav Crne Gore iz 2007. godine promoviše koncept prava djeteta, propisujući da dijete uživa prava i slobode koji su primjereni njegovom uzrastu i zrelosti, kao i da se djetetu jemči posebna zaštita od psihičkog, fizičkog, ekonomskog i svakog drugog iskorišćavanja ili zloupotrebe (član 74 Ustava).

Institut Lice za podršku uveden je u pravni sistem Crne Gore 2016. godine donošenjem Zakona o izmjenama i dopunama Porodičnog zakona. Novine ovog zakona, u najvećem broju**,** odnosile su se na oblast prava djeteta i mehanizme namijenjene sudskoj zaštiti prava djeteta iz sfere porodičnih odnosa. Uvođenjem ovog instituta unaprijeđeni su uslovi za efektivno učešće djece u sudskim postupcima iz porodično – pravnih odnosa i pružanje potrebne stručne pomoći i podrške djeci o čijim se pravima i interesima odlučuje, u skladu sa međunarodnim standardima.

Iskustvo pokazuje da je djetetu učesniku u sudskom postupku, bez obzira da li ima položaj stranke, svjedoka ili učesnika koji izražava svoje mišljenje, najčešće neophodna stručna pomoć i podrška, jer je nedovoljno pripremljeno za dolazak pred sud, ne poznaje svoja prava i ne razumije na pravi način ono što se događa u sudnici. S druge strane, za djecu, posebno onu nižeg uzrasta, dolazak u sudnicu i suočavanje sa tipičnim ambijentom i atmosferom koja u njoj vlada predstavlja traumatično iskustvo i uzrok je svojevrsne viktimizacije djeteta. Sagledavajući potrebu da se djeci obezbijedi adekvatna pomoć i podrška stručnih osoba, a imajući u vidu raznovrsne modele u uporednim pravnim sistemima, uveden je novi institut Lice za podršku, model koji je prilagođen domaćem pravnom sistemu.

U Porodičnom zakonu u članu 317v stav 1 najprije je propisano da u postupcima u vezi sa porodičnim odnosima, sud može, ako ocijeni da to zahtijeva intenzitet konflikta između djeteta i roditelja ili između roditelja, postaviti djetetu Lice za podršku. Lice za podršku se postavlja djetetu mlađem od 14 godina bez njegove saglasnosti, a djetetu starijem od 14 godina iz njegovu saglasnost.

Lica za podršku mogu biti stručnjaci iz oblasti socijalnog rada, psihologije, pedagogije, sociologije, defektologije ili specijalne pedagogije koji su završili obuku o pružanju podrške djeci u sudskim postupcima koji se tiču odnosa roditelja i djece koji se nalaze na listi Lica za podršku koju objavljuje i ažurira Ministarstvo pravde.

U članu 317g istog zakona taksativno su propisani uslovi koje mora da ispunjava Lice za podršku, s tim što je propisan i jedan izuzetak kojim je dozvoljena mogućnost da Ministarstvo pravde izda licencu i licu druge struke osim one koja je predviđena ovim zakonom, a koje ima završene specijalističke studije VII1 nivo kvalifikacije obrazovanja i koje ispunjava preostale propisane uslove za izdavanje licence, ako utvrdi da to lice svojim praktičnim znanjem i iskustvom može uspješno da obavlja poslove Lica za podršku. Ministarstvo pravde sprovodi obuku Lica za podršku u skladu sa Pravilnikom o obuci za Lica za podršku djetetu u postupcima u vezi sa porodičnim odnosima, obrazuje Komisiju za provjeru stečenih znanja i vještina, propisuje program obuke i način njenog sprovođenja, izdaje uvjerenje o uspješno završenoj obuci i izdaje licencu za rad lica podršku na period od pet godina, koja se može produžiti za isti period.

Dužnosti Lica za podršku su: da se brižljivo i savjesno stara o ličnosti i interesima djeteta, da sa djetetom izgradi odnos povjerenja, da ga upozna sa njegovim pravima, pruži informacije o predmetu, toku i mogućem ishodu postupka, kao i da objasni djetetu moguće posljedice izražavanja njegovog mišljenja. Takođe, propisana je i obaveza Lica za podršku da, uz saglasnost djeteta, sudu prenese njegovo mišljenje, da prisustvuje ročištu na kome se dijete saslušava odnosno neposredno iznosi mišljenje, kao i da djetetu objasni sadržinu odluke i njene posljedice.

Da bi Lice za podršku uspješno ostvarilo svoju ulogu, propisana su i odgovarajuća prava koja ono ima, prije svega pravo uvida u spise predmeta, pravo da mu budu dostavljeni svi podnesci i pravo da prisustvuje svim ročištima, pravo na naknadu stvarnih troškova i naknadu za rad, koji čine dio parničnih troškova. Prava i obaveze Lica za podršku prestaju pravosnažnošću sudske odluke za svaki pojedinačni predmet.

Kao kontrolni mehanizam i zaštita od nesavjesnog i neprofesionalnog postupanja Lica za podršku propisano je da će sud razriješiti Lice za podršku ako utvrdi da nesavjesno vrši svoju dužnost, da zloupotrebljava svoja ovlašćenja, da radom ugrožava interes djeteta ili ako smatra da bi za dijete bilo korisnije da mu se postavi drugo Lice za podršku.

U skladu sa navedenim zakonskim određenjima, Ministarstvo pravde je organizovalo, sprovelo obuku i izdalo licencu za 17 Lica za podršku.

**II PRAKTIČNA PRIMJENA INSTITUTA LICE ZA PODRŠKU**

1. **Postupanje sudova**

U sudskim postupcima u Crnoj Gori stručnu podršku i pomoć djeci pruža ukupno 16 Lica za podršku, budući da je jedno Lice za podršku zatražilo brisanje sa Liste lica za podršku.

Lice za podršku postavlja sud kada procijeni da je intezitet konflikta između roditelja toliko jak da bi dijete u postupku moglo da iznese svoje mišljenje, a da to ne utiče štetno za njegov psihofizički razvoj.

Prema pribavljenim podacima, osnovni sudovi su u izvještajnom periodu angažovali Lice za podršku u 44 predmeta.

U tabeli koja slijedi prikazani su osnovni sudovi koji su u izvještajnom periodu angažovali Lice za podršku, kao i broj predmeta u kojima su ta lica angažovana.

|  |  |
| --- | --- |
| **Naziv suda** | **Broj predmeta** |
| Osnovni sud u Baru | 3 |
| Osnovni sud u Beranama | 1 |
| Osnovni sud u Bijelom Polju | 2 |
| Osnovni sud u Danilovgradu | 4 |
| Osnovni sud u Kotoru | 14 |
| Osnovni sud u Plavu | 1 |
| Osnovni sud u Podgorici | 16 |
| Osnovni sud u Pljevljima | 1 |
| Osnovni sud u Rožajama | 2 |
| **Ukupno** | **44** |

Iz tabelarnog prikaza proizilazi da je Osnovni sud u Podgorici u najvećem broju predmeta – 16 angažovao Lice za podršku, što čini 36,36% od ukupnog broja predmeta u kojima su ova lica u izvještajnm periodu angažovana u svim osnovnim sudovima. Posmatrano u odnosu na prethodni izvještajni period u kojem su u porodično - pravnim sporovima sudije ovog suda angažovale Lice za podršku u 8 predmeta, primjetna je znatno veća praktična zastupljenost i primjena ovog instituta.

Preostali osnovni sudovi, koji su u izvještajnom periodu angažovali Lice za podršku, to su učinili na sljedeći način: Osnovni sud u Kotoru u 14 predmeta, Osnovni sud u Danilovgradu u 4 predmeta, Osnovni sud u Baru u 3 predmeta, Osnovni sud u Bijelom Polju i Osnovni sud u Rožajama u po 2 predmeta, i Osnovni sud u Beranama, Osnovni sud u Plavu i Osnovni sud u Pljevljima u po 1 predmetu.

Iz navedenih podataka proizilazi da je 9 od ukupno 15 osnovnih sudova angažovalo Lice za podršku u izvještajnom periodu, te da je, primjećena manja regionalna zastupljenost primjene u odnosu na prethodni izvještajni period, kada je ovaj institut našao primjenu kod 12 osnovnih sudova u Crnoj Gori.

U izvještaju nije bilo moguće iskazati odnos broja predmeta u kojima su sudovi angažovali Lice za podršku i ukupnog broja predmeta iz oblasti porodično – pravnih odnosa koji se nalazio u radu u sudovima u izvještajnom periodu, jer statistički podaci o broju parničnih i vanparničnih predmeta u sudovima ne pružaju uvid o njihovom broju prema predmetu spora.

U pravcu stvaranja svih neophodnih uslova za cjelovito praćenje praktične primjene instituta Lice za podršku predviđeno je da se analitički podaci koji se odnose na angažovanje Lica za podršku, razvrstani prema predmetu spora, unose u novi Informacioni sistem pravosuđa (sadašnji Pravosudni informacioni sistem), koji je jos uvijek u pripremi.

1. **Angažovanje Lica za podršku, obavljeni intervjui**

Za sveobuhvatno sagledavanje praktične primjene ovog instituta od posebnog su značaja podaci i informacije pribavljeni od lica koja su kao imaoci licence za rad upisana na Listu lica za podršku djetetu u postupcima u vezi sa porodičnim odnosima.

U posmatranom periodu 4 Lica za podršku od ukupno 16 upisanih na listi koju ažurira Ministarstvo pravde, bilo je angažovano u 44 sudska postupaka u vezi sa porodičnim odnosima. Kada je riječ o podacima dobijenim od Lica za podršku, koji su iste saopštili na osnovu svoje evidencije, čije vođenje nije obavezno, to se i razlikovanje u odnosu na podatke dobijene od strane sudova, za dva postupaka više u kojem je bilo angažovanja Lica za podršku, može pravdati omaškom koja je nastala prilikom evidencije datuma angažovanja u posmatranom periodu u odnosu na raniji period.

Iz prethodno navedenih podataka proizilazi činjenica da je mali broj Lica za podršku imao angažovanje u postupcima u vezi sa porodičnim odnosima u posmatranom periodu. Takođe, uočljivo je i da postoji značajno odstupanje u procentualnoj zastupljenosti i među samim Licima za podršku koja su bila angažovana u sudskim postupcima, čemu treba posvetiti posebnu pažnju u narednom periodu.

U tom pravcu Ministarstvo pravde će u saradnji sa Vrhovnim sudom preduzeti aktivnosti u cilju nalaženja prihvatljivog rješenja, kako bi Lica za podršku bila ravnomjerno zastupljena u sudskim postupcima u vezi sa porodičnim odnosima.

Za potrebe sačinjavanja izvještaja, predstavnici Ministarstva pravde zatražili su izvještaj od sudija osnovnog suda i višeg suda, Advokatske komore Crne Gore i Lica za podršku o praktičnom iskustvu u obavljanju ove dužnosti.

Predstavnik sudija ukazao je na veliki značaj uvođenja Instituta Lice za podršku koji je omogućio da se u porodično pravnim postupcima čuje glas i mišljenje djeteta, na način koji predstavlja stvarnu volju i mišljenje djeteta. Smatraju da ovaj institut umnogome pomaže sudu da se na što lakši način po dijete dođe do njegovog mišljenja u i onako osjetljivim porodičnim sporovima. Djetetu se daje mogućnost da uz manje stresa i nelagode izrazi svoje mišljenje, a da se pritom izbjegne iznošenje istog pred sudom i strankama u postupku, što predstavlja veliki iskorak u pravcu zaštite najboljeg interesa djeteta, a o kom interesu sud vodi računa po službenoj dužnosti tokom cijelog postupka. Upravo se zahvaljujući licima za podršku djeci pruža mogućnost da ne budu više saslušavana u sudnici, već ova lica po prethodnom nalogu suda obavljaju razgovor sa djetetom u prostorijama koje bi trebale biti adekvatno opremljene, te nakon toga sudu dostavljaju svoj izvještaj u kojem se samo prenosi ono što je dijete iznijelo u konkretnom slučaju. Nadalje, u cilju postizanja pravosuđa po mjeri djeteta predstavnik sudija predlaže da je neophodno kontinuirano nastaviti sa organizacijom obuka na temu praktične primjene ovog instituta u praksi i eventualnih problema u vezi sa istim. Takođe, pored edukacije stručnjaka u ovoj oblasti, smatraju da je neophodno raditi na stvaranju što boljih tehničkih uslova u smislu opremanja prostorije pri sudovima koja bi bila adekvatna za obavljanje razgovora, odnosno prijemčivih za djecu, gdje bi se djeca osjećala opušteno i gdje bi mogla na što lakši način da izraze svoje mišljenje. Stava su da je pored edukacija samih Lica za podršku, neophodno obezbijediti i dodatnu edukaciju za sudije, naročito iz onih sredina gdje ovaj institut nije još uvijek zaživio. Ukazali su, da treba povesti računa i o načinu rada samih Lica za podršku kako bi se na ujednačen način pristupilo djetetu prilikom obavljanja svog zadatka povjerenog im od strane suda. Navode da su zadovoljni radom Lica za podršku, s tim što ukazuju na potrebu nalaženja adekvatnog rješenja kako bi Lica za podršku bila ravnomjerno angažovana.

Predstavnik Advokatske komore, takođe je ukazao na veliki značaj ovog instituta, ali smatra da se isti mora koristiti i primjenjivati u praksi adekvatnije i više. Da bi se interes djeteta maksimalno zaštitio i iscrpila suština ovog instituta ukazali su na probleme kod načina primjene istog. Smatraju da je problem što Lice za podršku i dijete ne kontaktiraju u toku cijelog postupka, da to često bude samo jednom, a Lice za podršku vrlo rijetko prisustvuje ročištima, te se odražava manjakavost podrške djetetu koja mu je potrebna tokom trajanja cijelog postupka, a ne samo jednog dana u toku trajanja istog. Istakli su da se izvještaj Lica za podršku često koristi kao iznijeto mišljenje djeteta, što takođe nije suština ovog instituta, već da se djetetu da podrška da lakše podnese postupak koji je u toku. Takođe, smatraju da bi Lice za podršku trebalo da procijeni je li u konkretnom, bez obzira na saglasnost djeteta, u interesu djeteta da se sudu u cjelosti prenese ono što je dijete iznijelo Licu za podršku, dakle, treba da procijeni da li je dijete dovoljno dobro razumjelo moguće posljedice takve saglasnosti, te da ako utvrdi da nije, sudu to i predoči. Ističu da se Lica za podršku moraju kontinuirano obučavati za davanje autentičnog mišljenja djeteta, uz određenu obraznost i individualistički pristup djetetu. Budući da su svjedoci da je u najvećem broju predmeta angažovano isto Lice za podršku, što im ukazuje na nedovoljno povjerenje suda u rad ostalih lica koja se mogu imenovati. U tom smislu smatraju da sud već na prvom ročištu treba da vodi računa o angažovanosti različitih Lica za podršku, te da se ne rukovodi predlogom neke od stranaka. Smatraju da bi trebalo podsticati na učestalije kontakte djeteta i Lica za podršku, te na prioritet da se djetetu pruži podrška, a ne na iznošenje onoga što je dijete dalo u svom iskazu pred sudom, posebno kada se ima u vidu da se zapravo u postupcima gdje postoji značajan konflikt među strankama najčešće i imenuje Lice za podršku, pa integralno iznošenje sudu i strankama onoga što je dijete kazalo licu za podršku može biti kontraproduktivno za dijete, ponekad i bez obzira što ono da saglasnost. Sa druge strane, smatraju da bi Lice za podršku moglo, kad procijeni, predložiti sudu da pribavi mišljenje djeteta na drugi adekvatan način, ako zaključi da bi to bilo od značaja, a na osnovu onoga što od djeteta čuje. Dalje navode da su suštinski zadovoljni radom Lica za podršku, međutim institut ne može biti održiv ako se sva lica za podršku bolje, to jest dobro ne obuče za rad sa djecom, za razumijevanje ovog instituta uz nužnu posvećenost. Smatraju da to nije kritika činjenici da sud uglavnom angažuje jedno Lice za podršku, naprotiv nalaze da je to i opravdano, budući da je razlog tome kvalitet, ali jeste kritika neadekvatnoj obučenosti većine lica koja mogu biti imenovana kao Lice za podršku.

Predstavnik Lica za podršku je mišljenja da je neophodno uključivanje Lica za podršku u svim postupcima u kojima ne dolazi do sporazumnog razvoda braka, i to na samom početku. Ističu da su do sada bili angažovani u podmaklim fazama postupka, gdje su odnosi između roditelja već narušeni, a sudski proces traje dugo, te kako postupak odmiče djeca se kontaminiraju i potpadaju, uglavnom, pod uticaj onog roditelja kod kojeg ostanu posle razlaza. Navode da djeca uglavnom dolaze pripremljena na razgovor i već unaprijed znaju šta treba da kažu, ali smatraju da je za njih to svakako olakšavajuća mogućnost neposrednog izražavanja njihove volje preko Lica za podršku, te da su na taj način pošteđeni sudnice i neizvjesnosti koju sa sobom nosi postupak. Saglasni su da je saradnja sa sudijama na zadovoljavajućem nivou, te da postoji korektnost i profesionalnost u svakoj fazi postupka. Međutim, izrazili su nezadovoljstvo povodom angažovanja uvijek istog Lica za podršku bez obzira na pozitivan ishod od strane suda, te smatraju da ne bi trebalo to da postane praksa. Kada je riječ o edukacijama navode da su vrlo korisne ali u drugačijem formatu, predlažu organizovanje obuka za advokate, omogućavanje studijske posjete nekom od sudova u regionu kako bi se upoznali sa uslovima rada i razgovarali o iskustvu sa njihovim sudijama i njihovim licima za podršku. Smatraju da bi im promjene u strukturi i pristupu obuci, raznolikost pristupa i inovativni metodi obuke omogućili doprinos i napredovanje u budućem profesionalnom razvoju. Takođe mišljenja su da bi adekvatnije opremanje prostorija prilagođenih djeci, u kojima bi se djeca osjećala dovoljno opušteno da mogu slobodno i iskreno da govore, doprinijelo i njihovom boljem radu sa djecom.

Sva lica koja učestvuju u primjeni ovog instituta smatraju pozitivnim njegovo uvođenje, jer je prepoznat kao izuzetno koristan sa aspekta zaštite prava i interesa djece, kojem je potrebna dalja podrška i promocija, a radi značajnijeg prepoznavanja i primjene u društvu.

**III OBUKE**

Ministarstvo pravde je kod Centra za obuku u sudstvu i državnom tužilaštvu iniciralo da se u program za kontinuiranu obuku sudija i državnih tužilaca za 2022/2023. godinu uvrste i obuke Lica za podršku.

Centar za obuku u sudstvu i državnom tužilaštvu organizovao je 5. i 6. decembra 2022. godine onlajn seminar na temu „Porodično - pravni odnosi i najbolji interes djeteta“ u okviru Programa za kontinuiranu obuku sudija i državnih tužilaca za 2022. godinu. Predavači na obuci su bili: sudije Vrhovnog suda u penziji i načelnica Sudske službe u Vrhovnom državnom tužilaštvu Crne Gore. Teme o kojima se govorilo bile su sledeće: lmovinski odnosi bračnih supružnika - Posebna i zajednička imovima; Bračni ugovor; Sticanje u porodičnoj zajednici; Uloga suda u ocjenjivanju najboljeg interesa djeteta; Uloga Lica za podršku; Postupak u sporovima povodom očinstva i materinstva - Studija slučaja; - Povjeravanje i izdržavanje djece - Izdržavanje roditelja i drugih srodnika; Položaj djeteta u visokokonfliktnom razvodu - otuđenje djeteta. Obuci je prisustvovalo 26 učesnika (17 sudija i 9 Lica za podršku)

U okviru Programa za kontinuiranu obuku sudija i državnih tužilaca za 2023. godinu, Centar za obuku u sudstvu i državnom tužilaštvu organizovao je 26. i 27. septembra 2023. godine obuku na temu: „Porodični odnosi i najbolji interes djeteta“. Obuka je imala za cilj unapređenje znanja sudija, Lica za podršku i notara kada su u pitanju porodični odnosi i najbolji interes djeteta, kako bi se doprinijelo boljem položaju djece u sudskim postupcima i ujednačavanju sudske prakse kada je riječ o uređenju porodičnih odnosa. Predavači na obuci su bili bivše sudije Vrhovnog suda i načelnica Stručne službe u Vrhovnom državnom tužilaštvu Crne Gore. Teme koje su bile zastupljene na obuci odnosile su se na lmovinske odnosi bračnih supružnika; Bračni ugovor; Sticanje u porodičnoj zajednici; Postupak u sporovima povodom očinstva i materinsvtva - studija slučaja; Uloga suda u ocjenjivanju najboljeg interesa djeteta; Uloga Lica za podršku; Povjeravanje i izdržavanje djece; lzdržavanie roditelja i drugih srodnika; Položaj djeteta u visokokonfliktnom razvodu - otuđenje djeteta. Obuci je prisustvovalo 34 učesnika/ca (23 sudija/kinja, 8 Lica za podršku i 3 notara/ke). O uspješnoj završenoj obuci Lica za podršku su dobila potvrde od Centra za obuku u sudstvu i državnom tužilaštvu.

Ministarstvo pravde je u saradnji sa Centrom za obuku u sudstvu i državnom tužilaštvu organizovao 7. decembra 2023. godine obuku na temu ”Dostupnost pravosuđa djeci - razumijevanje i postupanje kod nasilja među djecom i nad djecom”, koja sadrži podteme: “Vršnjačko nasilje”, “Zaštita nasilja u porodici” i “Uloga suda za zaštitu djece u slučaju nasilja u porodično - pravnim predmetima”. Predavači na obuci su bili doskorašnja sudija Vrhovnog suda i načelnica Stručne službe u Vrhovnom državnom tužilaštvu Crne Gore. Obuka se sastojala iz teorijskog i praktičnog dijela, što je od značaja za dalji rad Lica za podršku u postupcima u vezi sa porodičnim odnosima. Praktični dio obuke se odnosio na konkretan slučaj u situacijama kada postoji nasilje u porodici ili neki drugi vid nasilja, odnosno predstavljanje uloge i rada Lica za podršku u načinu prenošenja mišljenja djeteta sudu. Obuci je prisustvovalo 7 Lica za podršku.

**IV OCJENA STANJA**

Sagledavajući primjenu instituta Lice za podršku u pravnoj praksi crnogorskih sudova, prema podacima dobijenim za sačinjavanje godišnjeg izvještaja, može se zaključiti da ovaj institut ima sve veći značaj na polju zaštite najboljeg interesa djeteta.

Navedeni zaključak, prije svega, proizilazi iz činjenice da su sudovi u izvještajnom periodu angažovali Lice za podršku u 44 predmeta, te činjenice da su svi učesnici sa kojima je obavljen razgovor ili su kontaktirani za potrebe izrade ovog izvještaja – Lica za podršku, sudije, advokati, istakli njegov nesumnjiv značaj za pružanje stručne pomoći i podrške djeci u visokokonfliktnim sudskim sporovima iz porodično – pravnih odnosa.

Kada se ima u vidu da je riječ o relativno novom pravnom institutu, čiji značaj i doprinos se postiže u svakom konkretnom slučaju u kojem je djetetu obezbijeđena ova vrsta pomoći i podrške, to se i njihovo angažovanje od strane sudova u Crnoj Gori u 44 postupka, posebno kada se ima u vidu da jedan postupak može, a često i jeste, podrazumijevao uključenost dvoje i više djece, ima cijeniti kao značajno dostignuće. Jer, kao što je rečeno, najbolji interes djeteta, kao zaštićeno dobro u konkretnom slučaju, ne može imati samo svoj brojčani ekvivalent, već opravdanost u svakom pojedinačnom sudskom postupku u kojem je sud obezbijedio da dijete kao učesnik u postupku dobije podršku koja je primjerena i adekvatna.

Lice za podršku prvenstveno brine o najboljem interesu djeteta i kroz rad s djetetom dolazi do njegovog autentičnog mišljenja. Na taj način pomaže sudu da, s jedne strane, čuje glas djeteta i s druge strane, omogućava sudu da dijete ne izlaže dodatnom stresu i saslušanju u sudnici, kao što je to ranije bio slučaj dok ovaj institut nije postojao.

Svojevrsnu potvrdu opravdanosti ovog instituta predstavlja i usaglašenost intervjuisanih Lica za podršku, sudija i advokata, koji su imali neposredno iskustvo u njegovoj praktičnoj primjeni, u pogledu njegovog značaja na polju zaštite prava djeteta i njegovog najboljeg interesa. Takođe, svi koji primjenjuju ovaj institut su stava da se u cilju jačanja uloge Lica za podršku organizuje sve više naprednih obuka, kao i studijskih posjeta sudovima van Crne Gore, koji primjenjuju ovaj institut.

Na predlog Ministarstva pravde Centar za obuku u sudstvu i državnom tužilaštvu uvrstio je u program za kontinuiranu obuku sudija i državnih tužilaca za 2022 kao i za 2023. godinu obuku Lica za podršku, koja online obuka je održana 05. i 06. decembra 2022. godine na temu „Porodično - pravni odnosi i najbolji interes djeteta“ sa akcentom na ulogu Lica za podršku i položaj djeteta u visokokonfiltnom razvodu i otuđenje djeteta, koju je pohađalo 11 Lica za podršku; 26. i 27. septembra je održana obuka na temu „Porodični odnosi i najbolji interes djeteta“. Obuka je imala za cilj unapređenje znanja sudija, Iica za podršku i notara kada su u pitanju porodični odnosi i najbolji interes djeteta, kako bi se doprinijelo boljem položaju djece u sudskim postupcima i ujednačavanju sudske prakse kada je riječ o uređenju porodičnih odnosa. Obuci je prisustvovalo 34 učesnika/ca (23 sudija/kinja, 8 Lica za podršku i 3 notara/ke); 7. decembra 2023. godine Ministarstvo pravde je u saradnji sa Centrom za obuku u sudstvu i državnom tužilaštvu organizovao obuku na temu ”Dostupnost pravosuđa djeci - razumijevanje i postupanje kod nasilja među djecom i nad djecom”, na kojoj je učestvovalo 7 Lica za podršku.

Angažovanjem Lica za podršku omogućava se utvrđivanje autentičnog mišljenja djeteta, što je od velikog značaja u postupcima u kojima se odlučuje o vršenju roditeljskog prava, naročito u situacijama kada ima indicija da je dijete instruirano i da je predmet manipulacije roditelja. Ocijenili su da u takvim slučajevima izvještaj Lica za podršku omogućava sudiji da sazna mišljenje djeteta, što je od značaja za pravilnu procjenu i utvrđivanje najboljeg interesa djeteta i donošenje pravilne odluke.

Dakle, iz svega navedenog proizilazi da je potrebna ravnomjerna zastupljenost kod angažovanja Lica za podršku djetetu u sudskim postupcima u vezi sa porodičnim odnosima, veća učestalost korišćenja ovog instituta, kao i obezbjeđenje diversifikacije prilikom dodjele predmeta licima za podršku. U tom pravcu neophodno je preduzeti aktivnosti radi pronalaženja rješenja, kako bi sva Lica za podršku bila jednako zastupljena od strane sudova, bez obzira na predloge stranaka u postupku.

Prilikom sačinjavanja izvještaja primijećeno je da od pojedinih sudova nije bilo angažovanja Lica za podršku u sudskim postupcima u vezi sa porodičnim odnosima. Stoga, u cilju dodatnog sticanja znanja i vještina potrebnih za pravilno tumačenje i pravilnu primjenu ovog instituta neophodne su redovne edukacije sudija, Lica za podršku i advokata. Prvenstveno je važno da sudovi prepoznaju važnost uloge koju dijete ima u porodično pravnim sporovima, a time i postavljanje Lica za podršku kako bi se pravo dijeteta na učešće u postupku ostvarilo u punoj mjeri.

Kada je u pitanju praćenje praktične primjene ovog instituta, novi Informacioni sistem pravosuđa, koji je fazi izrade, sadržaće sve relevantne podatke o predmetima iz porodično – pravnih odnosa, pa i podatke o angažovanju Lica za podršku, što će omogućiti cjelovito praćenje njegove primjene.

**V PREPORUKE ZA NAREDNI PERIOD**

U narednom periodu potrebno je:

* kontinuirano pratiti praktičnu primjenu instituta Lice za podršku djetetu kroz izradu godišnjih izvještaja o njegovoj primjeni;
* preduzeti aktivnosti na realizaciji ravnomjerne zastupljenosti svih Lica za podršku djetetu u sudskim postupcima, njihovo češće angažovanje, uz obezbjeđivanje diversifikacije prilikom dodjele predmeta;
* organizovati edukacije za sudije (osnovnih i viših sudova) i Lica za podršku djetetu, a po potrebi organizovati i nove bazične obuke;
* nastaviti sa kontinuiranim obukama sudija, socijalnih radnika i advokata u vezi sa primjenom instituta Lice za podršku djetetu;
* nastaviti sa informisanjem (promocijom) stručne i šire javnosti o ulozi i značaju instituta Lice za podršku;